Der er tale om en af de mest opsigtsvækkende kriminalsager i nordjysk erhvervsliv i mange år, en sag om ulovlig insiderhandel med aktier i denne uge skal for retten.

På anklagebænken tager to af Nordjyllands mest markante erhvervs-spidser mandag plads ved Retten i Aalborg: Byggematador Søren Enggaard og storbonde Flemming Fuglede Jørgensen. De ventes begge at tilstå, at de i fællesskab forsøgte at tjene penge på at udnytte, at den ene af dem havde afgørende viden om en forestående kæmpehandel i dansk erhvervsliv. Kort fortalt er plottet, at Flemming Fuglede Jørgensen var bestyrelsesmedlem i forsikringsselskabet i Alm. Brand. Tilbage i sommeren 2021 fik han på et møde viden om, at selskabet var på vej til at opkøbe konkurrenten Codan i en milliardhandel. På vej hjem med færgen fra Sjælland til Jylland ringede Flemming Fuglede Jørgensen til sin gode ven Søren Enggaard og fortalte nyheden, som man på det tidspunkt måtte formode ville få kursen på Alm. Brand aktier til at stige. Stor aktiehandel Samme dag købte Søren Enggaard derfor aktier i Alm. Brand for næsten en million kroner, og den efterfølgende dag kom så nyheden om Alm. Brands opkøb af konkurrenten for den svimlende sum af mere end 12 milliarder kroner. På det grundlag er de to mænd tiltalt for insiderhandel. At sagen overhovedet kom frem, er næsten lige så spektakulær som selve sagen. På færgeturen sad Flemming Fuglede Jørgensen nemlig og havde sin gode ven med på medhør på telefonen, og han talte i øvrigt så højt, at andre på færgen dårligt kunne undgå at høre, hvad der blev talt om. Blandt tilhørerne var blandt andre en journalist, som hurtigt fangede, at snakken lød som ulovlig insiderhandel. Det fremgår af retslister og retsmødebegæringer, som TV2 Nord har fået aktindsigt i forud for sagens start, at begge mænd har tænkt sig at lægge kortene på bordet og tilstå. Paradoksalt nok så endte det slet ikke som en god forretning at købe Alm. Brand aktier op til opkøbet af Codan. Stik mod forventning, så faldt kursen nemlig, men det gør ikke handlen mere stueren i juridisk forstand.